SAL-vlieënier verskyn in hof oor lisensie | Netwerk24
Deur Sesona Ngqakamba, News24 11 Maart 2019 22:54
William ChandlerFoto: Facebook
’n Voormalige senior vlieënier van die Suid-Afrikaanse Lugdiens (SAL) is in hegtenis geneem nadat hy vir langer as 20 jaar met ’n vervalste lisensie kommersiële vliegtuie gevlieg het.
Die lugdiens het William Chandler vroeër vanjaar gevra om te bedank.
Brig. Vish Naidoo, nasionale polisiewoordvoerder, sê Chandler het Maandag in die landdroshof in Kempton Park verskyn. Hy is op borgtog van R5 000 vrygelaat.
Naidoo sê Chandler se regsverteenwoordigers het hom by die O.R. Tambo-lughawe in Johannesburg aan die polisie oorhandig.
Die saak is vir verdere ondersoek tot 15 Mei uitgestel.
Mail & Gaurdian het vroeër berig die SAL het bevind sy lugdiensvervoer-vlieglisensie is vervals.
Die lugdiens het ’n klag van bedrog teen hom ingedien.
Onreëlmatigheid rakende die lisensie het in November verlede jaar aan die lig gekom tydens ’n vlug na Duitsland toe ’n voorval op ’n Airbus A340-600 ondersoek is.
Die personeel op vlug SA260 na Frankfurt is ondersoek nadat daar ’n lugsteurnis tydens die vlug was.